หวั่นปรองดองดับไฟเศรษฐกิจ
คณะเศรษฐศาสตร์ มหาวิทยาลัยรังสิต ยันเศรษฐกิจไทยโต 5.86.5% ปรับฐานความเสี่ยง ราคาน้ำมันดอกเบี้ย ห่วงปัญหาการเมืองปะทุ แผนปรองดองเหลว
20 เม.ย. 2555

คณะเศรษฐศาสตร์ มหาวิทยาลัยรังสิต ยันเศรษฐกิจไทยโต 5.86.5% ปรับฐานความเสี่ยง ราคาน้ำมันดอกเบี้ย ห่วงปัญหาการเมืองปะทุ แผนปรองดองเหลว
นายอนุสรณ์ ธรรมใจ คณบดีคณะเศรษฐศาสตร์ มหาวิทยาลัยรังสิต เปิดเผยว่า ศูนย์วิจัยเศรษฐกิจและธุรกิจเพื่อการปฏิรูปยังคงคาดการณ์อัตราการเติบโตเศรษฐกิจไทยปีนี้ 5.8-6.5% แต่ได้ปรับประมาณการราคาน้ำมันดิบดูไบใหม่จากเฉลี่ยอยู่ที่ 95 เหรียญสหรัฐต่อบาร์เรล เป็นราคาเฉลี่ยอยู่ที่ระดับ 148 เหรียญสหรัฐต่อบาร์เรล 
ในขณะเดียวกันไทยยังต้องเผชิญแรงกดดันเงินเฟ้อ จึงเชื่อว่าธนาคารแห่งประเทศไทย (ธปท.) จะไม่ปรับอัตราดอกเบี้ยนโยบายลดลงมาก หรืออาจจะลดลงได้มากที่สุด 0.25% จาก 3% เหลือ 2.75% 
สำหรับค่าเงินบาทคาดว่าจะเฉลี่ยอยู่ที่ 30-31 บาทต่อเหรียญสหรัฐ โดยเงินบาทจะแข็งค่าช่วงไตรมาสแรก จากนั้นจะอ่อนค่าลง รวมทั้งได้ปรับคาดการณ์อัตราเงินเฟ้อเพิ่มขึ้นเป็น 3.5-4.5% จากเดิมคาดว่าอยู่ที่ 3-4% ทั้งนี้การลงทุนเป็นภาคช่วยขับเคลื่อนและการบริโภคน่าจะขยายตัวดีจากการปรับค่าจ้างขั้นต่ำเป็นวันละ 300 บาท 
ด้านปัจจัยเสี่ยงเศรษฐกิจไทย คือ อัตราเงินเฟ้อและการเมืองจากปัญหาวิกฤตการณ์การเมืองรอบใหม่ หากความพยายามปรองดองล้มเหลว
ส่วนการปรับขึ้นค่าจ้างขั้นต่ำ 300 บาท ไม่มีผลกระทบนัยสำคัญทางสถิติต่อการจ้างงาน เพราะประเทศไทยยังมีปัญหาขาดแคลนแรงงานในหลายอุตสาหกรรม แต่ก็มีผลกระทบทำให้เอสเอ็มอีมีต้นทุนค่าจ้างเพิ่มขึ้น 16-17% 
สำหรับปัญหาเศรษฐกิจโลกยังต้องจับตาปัญหาเศรษฐกิจสเปน จะชัดเจนในครึ่งปีหลังน่าจะลามสู่ภาคการเงิน รวมทั้งมาตรการนโยบายเชิงปริมาณ (QE 3) ของสหรัฐ ที่โยงการเลือกตั้งประธานาธิบดี จะมีผลต่อตลาดการเงินโลก และราคาสินค้าโภคภัณฑ์ที่เพิ่มขึ้น ขณะที่วิกฤตการณ์ประเทศอิหร่าน จะส่งผลกระทบทำให้ราคาน้ำมันปรับสูง 
นายอนุสรณ์ ยังกล่าวถึงปัญหาท้าทายต่อเศรษฐกิจไทย ภายใต้ประชาคมเศรษฐกิจอาเซียน (เออีซี) โดยมองว่าไทยยังมีปัญหาค่าใช้จ่ายโลจิสติกส์สูง ความสนใจของผู้ประกอบการยังน้อย ด้านผู้บริโภคยังไม่เข้าใจ และระบบกฎหมายยังไม่ได้รับการปรับปรุงให้สอดคล้องกับเออีซี ส่วนนโยบายของรัฐบาลขาดความต่อเนื่อง การศึกษาก็ยังไม่พร้อม เป็นต้น
นายยศ อมรกิจวิจัย อาจารย์ประจำคณะเศรษฐศาสตร์ มหาวิทยาลัยรังสิต กล่าวว่า เออีซีช่วยเพิ่มโอกาสส่งออกยานยนต์ รถจักรยานยนต์และชิ้นส่วนไปในประเทศกลุ่มอาเซียน